इंदौर। दीपावली की रात जब शहर आतिशबाजी में मशगूल था, तब एक चुनावी धमाका हुआ। कांग्रेस ने प्रदेश के 29 उम्मीदवारों के नाम घोषित किए, जिसमें तीन इंदौर विधानसभा के हैं। सूची में जो नाम आए, उसे देखकर कुछ चेहरों पर खुशी छा गई तो कुछ के रंग उतर गए। सूची को लेकर 15 मिनट के भीतर ही पार्टी में बगावत के सुर सुनाई देने लगे। अपना नाम न पाकर एक कांग्रेसी नेता ने अपनी पत्नी तो दूसरे ने खुद निर्दलीय चुनाव लड़ने की सार्वजनिक घोषणा कर दी।